Horațiu Potra a făcut campanie pentru PSD la parlamentare, alături de șeful social-democraților din Sibiu
Șeful mercenarilor care îl păzesc pe Călin Georgescu, Horațiu Potra, ridicat duminică din trafic și dus la audieri, a făcut campanie pentru PSD la alegerile parlamentare care au avut loc la 1 decembrie, după cum arată un articol electoral publicat în Sibiu Independent. Bogdan Trif, șeful PSD Sibiu, anunța această susținere, știind că Potra are la rândul său mulți susținători în Mediaș, unde a și candidat la primăria municipiului, pierzând însă la un scor strâns. Duminică seara, Bogdan Trif, șeful PSD Sibiu a reacționat pe Facebook după apariția mai multor fotografii din campanie, unde este văzut alături de Potra. Social-democratul a spus că „e normal să porți discuții cu orice actor politic atâta timp cât nu există niciun fel de acuzație la adresa sa”, subliniind că nu a avut cunoștință despre legăturile dintre Potra și Călin Georgescu.